Europa-Parlamentets afgørelse

af 6. juli 2000

om decharge til Kommissionen for gennemførelsen af Den Europæiske Unions almindelige budget for regnskabsåret 1998

(2000/546/EF, EKSF, Euratom)

EUROPA-PARLAMENTET,

der henviser til Den Europæiske Unions forvaltningsregnskab, analyse af den økonomiske forvaltning og balance for regnskabsåret 1998 (SEK(1999) 412 - C5-0006/1999, SEK(1999) 413 - C5-0007/1999, SEK(1999) 415 - C5-0009/1999, SEK(1999) 1473 - C5-0204/1999),

der henviser til Revisionsrettens årsberetning for regnskabsåret 1998 og til dens særberetninger, samt institutionernes svar (C5-0266/1999)(1),

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 (C5-0266/1999),

der henviser til Rådets henstilling af 13. marts 2000 (C5-0154/2000),

der henviser til sin beslutning af 13. april 2000 om udsættelse af afgørelsen om decharge for gennemførelsen af Den Europæiske Unions almindelige budget for regnskabsåret 1998 og Kommissionens svar,

der henviser til EKSF-traktaten, særlig artikel 78g,

der henviser til EF-traktaten, særlig artikel 276,

der henviser til Euratom-traktaten, særlig artikel 180b,

der henviser til forretningsordenens artikel 93,

der henviser til betænkning fra Budgetkontroludvalget (A5-0190/2000), og

som tager følgende i betragtning:

A. Kommissionen gennemfører i henhold til EF-traktatens artikel 274 budgettet på eget ansvar i overensstemmelse med princippet om forsvarlig økonomisk forvaltning.

B. Kommissionen skal i den forbindelse sikre lovligheden og den formelle rigtighed af indtægterne og udgifterne.

C. Parlamentet skal meddele Kommissionen decharge i medfør af EF-traktatens artikel 276 for gennemførelsen af budgettet og påtager sig dermed ansvaret for, at Kommissionen i fuldt omfang varetager sine opgaver i henhold til traktaten.

D. Parlamentet påtager sig dermed over for unionsborgerne ansvaret for, at deres penge anvendes så sparsommeligt og effektivt som muligt, og at EU-institutionerne af al magt bestræber sig på i fællesskab at opnå størst mulig beskyttelse mod svig, korruption og organiseret kriminalitet og nedbringe antallet af fejl i forbindelse med gennemførelsen af budgettet.

E. Parlamentet udsatte afgørelsen om decharge for regnskabsåret 1998 for at sikre sig, at Kommissionen virkelig gør det fornødne for at forbedre gennemførelsen af budgettet mest muligt, og at Kommissionen i forbindelse med behandlingen af tilfælde af bedrageri, korruption eller dårlig forvaltning følger en politik, som ikke tolererer nogen margen.

F. Kommissionen har opfyldt de fleste af de krav, der var indeholdt i ovennævnte beslutning af 13. april 2000 om udsættelse af dechargeafgørelsen:

a) Kommissionen stiller sig positivt til et initiativ med det formål at udvirke en drastisk nedbringelse af antallet af fejl i forbindelse med gennemførelsen af budgettet.

b) Kommissionen har på baggrund af Fléchard-sagen redegjort for sin fremgangsmåde med afkald på krav og bebudet, at den i forbindelse med den nye formulering af finansforordningen vil fremsætte forslag om en klar ansvarsfordeling af alle områder i forbindelse med gennemførelsen af budgettet herunder finansielle korrektioner.

c) Kommissionen har indvilget i at besvare yderligere spørgsmål om Fléchard-sagen.

d) Bedrageribekæmpelseskontoret OLAF har genoptaget efterforskningen efter protokollen fra mødet den 7. januar 1994 i den daværende kommissionsformands kabinet vedrørende Fléchard-sagen.

e) Kommissionen vil inden udgangen af 2000 udstede nye bestemmelser om elektronisk registrering, arkivering og forvaltning af dokumenter.

f) Kommissionen har i forbindelse med ECHO-sagen givet tilsagn om, at den vil være rede til at indlede en disciplinærsag, hvis der foreligger nye oplysninger.

g) OLAF er ved at undersøge spørgsmålet om en fuldstændig orientering af de kompetente justitsmyndigheder i Belgien, Frankrig og Italien i Med-sagen.

h) Kommissionen er rede til at overveje indledningen af en disciplinærsag på baggrund af resultaterne af de nationale justitsmyndigheders efterforskninger i Med-sagen.

i) Kommissionen har orienteret Parlamentet om resultaterne af undersøgelsen af kontrakter med gæsteforskere i 1998, indledt en disciplinærsag i forbindelse med ansættelsen af en gæsteforsker efter pres fra et tidligere medlem af Kommissionen og sendt den pågældende OLAF-beretning til de belgiske justitsmyndigheder.

j) Kommissionsmedlemmet med ansvar for finanskontrol har beordret indledning af en administrativ undersøgelse af omstændighederne omkring den tilbageholdte advarsel om alvorlige mangler på Det Fælles Forskningscenter (navnlig i forbindelse med håndteringen af radioaktivt affald).

k) Kommissionen har fremlagt en beretning fra finansinspektøren om antallet af berigtigelser og udsættelser/afslag på påtegning i 1998, som ligeledes indeholder en analyse af de hyppigste fejlårsager.

l) Kommissionen har fremlagt en beretning om de foranstaltninger, der er truffet over for medlemsstater, der endnu ikke har gennemført IKDF-kontrolsystemet for landbrugsudgifterne; Parlamentet opfordrede i sin ovennævnte beslutning af 13. april 2000 til, at systemet blev bragt i anvendelse i fuld udstrækning senest i april 2002.

m) Kommissionen har forelagt en beretning om de skridt, den har taget som reaktion på henstillingerne fra Parlamentets Undersøgelsesudvalg om Fællesskabsforsendelser.

n) Kommissionen har forelagt en beretning om antallet og resultatet af disciplinærforanstaltninger siden 1998 i alle sager, hvor Fællesskabets finansielle interesser har været berørt.

G. Fléchard-sagen kan ikke betragtes som endelig afsluttet, så længe man ikke har fundet en hensigtsmæssig løsning på de problemer, som den har bragt frem i lyset, navnlig spørgsmålet om tilsyn og kontrol med eksporttransaktioner, om forholdsmæssigheden af sanktionerne og om afsigelsen af de administrative og retlige sanktioner.

H. Kommissionen og Parlamentet har færdigforhandlet en interinstitutionel aftale, der skal afklare det grundprincip, som er indeholdt i punkt 26 i beslutningen af 19. januar 2000 om decharge for 1997, om Parlamentets adgang til oplysninger i medfør af EF-traktatens artikel 276, og henviser med beklagelse til, at Kommissionen endnu ikke er rede til at give Parlamentet i det mindste samme ret til aktindsigt som Revisionsretten.

I. Kommissionen er heller ikke gået ind for indførelsen af et uafhængigt eksternt element i sine disciplinærprocedurer, men er kun rede til for fremtiden at sammensætte disciplinærrådene fra forskellige institutioner.

J. Den nuværende praksis med administrative undersøgelser og disciplinærsager i Kommissionen bør gøres til genstand for en evaluering ved et uafhængigt eksternt organ, og en sådan evaluering skal omfatte en undersøgelse af den bedste praksis inden for offentlige forvaltninger.

K. Den nye direktør for OLAF har fremlagt en meget sigende liste over sager, hvor der består formodning om bedrageri eller korruption.

L. Kommissionen har fremsat en omfattende forslagspakke i hvidbogen om administrativ reform,

1. meddeler Kommissionen decharge for gennemførelsen af Den Europæiske Unions almindelige budget for regnskabsåret 1998

2. fremsætter sine bemærkninger i vedføjede beslutning

3. pålægger sin formand at sende denne afgørelse og beslutningen med bemærkningerne til Kommissionen Rådet, Domstolen, Revisionsretten og Den Europæiske Investeringsbank og at sørge for, at de offentliggøres i De Europæiske Fællesskabers Tidende (L-serien).

Julian Priestley

Generalsekretær

Nicole Fontaine

Formand

(1) EFT C 349 af 3.12.1999.